Adamuzin junaonnettomuus 2026

**Adamuzin junaonnettomuus** tapahtui 18. tammikuuta 2026 Espanjassa Córdoban maakunnassa lähellä Adamuzia. Málagasta Madridiin matkalla ollut Iryo yhtiön suurinopeus eli luotijuna Iryo 6189 suistui raiteiltaan ja törmäsi vastakkaiseen suuntaan Madridista Huelvaan matkalla olleeseen Renfe yhtiön Alvia 2384 luotijunaan. Kuolonuhreja on tammikuun 2026 loppuun mennessä ollut 46, joista joko 40 tai 45 kuoli onnettomuuspaikalla. Heistä kaksi oli junan henkilökuntaa. Loukkaantuneita oli 126, joista ainakin 24 loukkaantui vakavasti. Virallisen raportin mukaan lievästi loukkaantuneita oli 123 ja vakavasti loukkaantuneita 29. Joittenkin tietojen mukaan 15 loukkaantunutta oli kriittisessä tilassa. Sairaalahoitoon vietiin 16 loukkaantunutta, joista 13 oli vielä helmikuun 2026 alussa sairaalassa. 

Onnettomuuden syy on epäselvä. Junissa oli yhteensä yli 400 matkustajaa, 478 ihmistä henkilökunta mukaanluettuina. Eloonjääneet oli saatu pelastettua seuraavaan aamuun mennessä.

## Onnettomuus

Onnettomuudessa oli osallisena kaksi luotijunaa. Iryon operoima kahdeksanvaunuinen juna 6189 lähti Málaga-María Zambranon rautatieasemalta kello 18.40 paikallista aikaa määränpäänään Atochan rautatieasema Madridissa, kun taas Renfen operoima Alvia-juna 2389 lähti kello 18.05 paikallista aikaa Atochan rautatieasemalta Madridista kohti Huelva-Las Metasin rautatieasemaa Huelvassa. Iryon operoimassa junassa oli yhteensä 289 matkustajaa ja viisi henkilökunnan jäsentä ja Renfen operoimassa junassa 184 ihmistä.

Kello 19.43  (joidenkin lähteiden mukaan kello 19.45) paikallista aikaa Adamuzin kunnan kohdalla kohti pohjoista matkalla olleen Iryon junan kolme viimeistä vaunua suistuivat raiteelta suoralla rataosuudella. Junan viisi edellä ollutta vaunua pysyivät raiteella ja jatkoivat etenemistään kohti pohjoista. Vaunut suistuivat viereiselle raiteelle, jossa ne osuivat vastaan tulleeseen Renfen junaan noin 20 sekuntia suistumisen jälkeen (joissakin lähteissä on arvioitu, että suistumisen ja törmäyksen välillä oli vain 9 sekuntia). Törmäyksen seurauksena Renfen junan ensimmäiset vaunut suistuivat raiteilta ja putosivat noin neljä metriä alas jyrkkää rinnettä pitkin. Suurin osa kuolleista matkusti tässä junassa.

Iryon junan kuljettaja ilmoitti raideliikenteen ohjauksesta vastaavalle Adifille kello 19.45 ”jääneensä jumiin” () lähellä Adamuzia. Seuraavassa puhelussa kello 19.49 kuljettaja kertoi, että kyseessä on suistuminen raiteilta. Hän vaati liikenteen keskeyttämistä, mihin liikenteenohjaus vastasi, että ”junaa ei ole tulossa”. Kumpikaan osapuoli ei maininnut mitään Renfen junasta. On mahdollista, että liikenteenohjaus oli aluksi tulkinnut Renfen junan jo ohittaneen tapahtumapaikan.

## Pelastustoimet

Renfen operoimaan junaan ei aluksi saatu yhteyttä, koska kuljettaja oli menehtynyt onnettomuudessa. Liikenteenohjaus sai kiinni junan konduktöörin, joka oli loukkaantunut ja pyrki tavoittamaan kuljettajan. Onnettomuuden koko laajuudesta ei ollut tässä vaiheessa riittävää käsitystä, minkä vuoksi paikalle hälytetty ensivaste oli riittämätön. Tapahtumapaikalle pääseminen osoittautui haastavaksi ja pimeys haittasi pelastustoimia. Arviolta 15–20 minuuttia ensimmäisen hälytyksen jälkeen ilmeni, että onnettomuudessa on osallisena myös toinen juna.

Menehtyneitä uhreja löydettiin jopa satojen metrien päästä tapahtumapaikalta. Iryon junan vaunut murskautuivat onnettomuudessa pahoin, mikä osaltaan vaikeutti pelastustöitä. Kuolleena onnettomuuspaikalta löytyi ainakin 40 ihmistä. Onnettomuudesta selvinneet oli pelastettu seuraavaan aamuun mennessä.

## Tutkinta

Onnettomuus tapahtui suoralla rataosuudella. Onnettomuuden syytä ei tiedetä. Sitä on luonnehdittu hyvin epätavalliseksi. Espanjan raideliikenteen onnettomuuksien tutkimisesta vastaava Comisión de Investigación de Accidentes Ferroviarios (CIAF) on aloittanut onnettomuuteen johtaneiden tekijöiden selvittämisen.

Espanjan liikenneministeri Óscar Puenten mukaan rataosuutta on äskettäin kunnostettu 700 miljoonalla eurolla. Työt valmistuivat toukokuussa 2025, ja radan kuntoa on luonnehdittu ”erinomaiseksi”. Suistunut Iryon juna tyyppiä ETR1000 oli luovutettu uutena tehtaalta vuonna 2022, ja edellinen tarkastus oli tehty 15. tammikuuta.

Tutkinnan fokus on tällä hetkellä radan ja kaluston teknisessä kunnossa. Inhimillisen virheen mahdollisuutta pidetään vähäisenä. Rataosuudelle on peruskorjauksen yhteydessä asennettu uusi merkinanto- ja turvajärjestelmä, joka esteen havaittuaan pakottaa lähestyvän junan jarruttamaan automaattisesti. Mediatietojen mukaan järjestelmä ei kuitenkaan ehtinyt aktivoitua, sillä suistumisen ja törmäyksen välillä oli vain 9–20 sekuntia.

Molemmat junat liikkuivat alle rataosuudella sallitun maksiminopeuden (250 km/t).

## Lähteet